1. számú melléklet

**PÁLYÁZATI FELHÍVÁS – Az innováció ösztönzésére.**

Szentes Város Önkormányzata Képviselő-testületének a gazdaságélénkítésről szóló Rendelete keretében támogatott **„Innovációs támogatás”** című pályázati felhívása.

Szentes Város Önkormányzata támogatást kíván biztosítani azon projektekre, amelyek célja, olyan szakszerű, intenzív fejlesztő tevékenység, amely a szervezet, a struktúra, a működés, a berendezés, a technológia, a „termék” (szolgáltatás), az elterjesztés, a felhasználás megújulását tűzi ki célul.

A **pályázat célja,** hogy egyszeri **visszatérítendő kamatmentes** pénzügyi támogatással segítséget nyújtson a Szentes Város közigazgatási területén működő vállalkozók, gazdasági társaságok vállalkozásfejlesztési tevékenységéhez.

**Prioritások:**

− kutatásfejlesztés eredményeinek gyakorlati alkalmazása,

− technológiatranszfer,

− energia és anyagtakarékos műszaki megoldások,

− csomagolástechnikai fejlesztések,

− környezetvédelmi fejlesztések,

− környezeti károk elhárítása,

− technológiai újítások és szabadalmi eljárások,

− logisztikai fejlesztése,

− mezőgazdasági fejlesztések,

− megújuló energetikai fejlesztések,

− élelmiszeripari fejlesztések,

− turisztikai fejlesztések

A pályázatok támogathatóságának kritériuma, hogy a projekt megvalósítását követően **érdemi gazdaságfejlesztő hatása legyen** (pl.: új munkahely, vagy munkahely megtartás, magasabb árbevétel, hiánypótló gazdasági tevékenység, egyéb).

Kizárólag beruházást tartalmazó fejlesztésre támogatás nem igényelhető!

**I. A pénzügyi támogatás módja**

a.) A Magyarországon kívül gyártott fejlesztések esetében a visszatérítendő kamatmentes kölcsön támogatás a projekt nettó értékének 50%-a, maximum 3 millió Ft, legfeljebb 36 hó futamidővel,

b.)A magyarországi gyártású fejlesztések esetében a visszatérítendő kamatmentes kölcsön támogatás a projekt nettó értékének 50%-a, maximum 5 millió Ft, legfeljebb 36 hó futamidővel

c.) Pénzügyi teljesítését tekintve a pályázat benyújtásának időpontjában legfeljebb 50%-os készültségi fokon álló, legkorábban a pályázat benyújtása előtt 3 hónappal megkezdett, a pályázat benyújtásától számított **1 éven belül megvalósuló** projekttel lehet pályázni.

d.) Lehetőség nyílik az önkormányzati támogatás felhasználására egyéb pályázati forrás kiegészítéseként is, oly módon, hogy annak célja megegyezik az itt megjelölt prioritásokkal.

Amennyiben a támogatott jogszabályi és szerződéses kötelezettségeinek nem tesz eleget, úgy kamattal növelt visszatérítési kötelezettség terheli, melynek mértéke a jegybanki alapkamat kétszerese.

A visszatérítési kötelezettség teljesítésének határideje a kötelezettség fennállásának Önkormányzat általi megállapítását követő 30 nap.

**II. A pályázati alap forrásai:**

A pályázati alapot az alábbi források képezik:

1.) Szentes Város Önkormányzata Képviselő-testülete által a tárgyévi költségvetésben erre elkülönített összeg,

2.) Az alap tárgyévet megelőző évben fel nem használt összege.

3.) Az alap pénzeszközeiből származó kamat és egyéb tőkejövedelem.

4.) Az alap javára teljesített visszafizetések és ezek járulékai.

5.) A pályázati díj összege, amely évente a pályázat kiírásakor kerül meghatározásra.

**III., A pályázati támogatás biztosítéki formái:**

a) óvadék (pénzbetét, állam által kibocsátott értékpapír),

b) termőföld ingatlan,

c) épített ingatlan,

d) vagyontárgy (ingóság)

A biztosíték meglétét, tulajdonlását igazoló okmányokat a pályázathoz csatolni kell. Ennek elmaradása esetén a pályázat érdemi elbírálás nélkül elutasításra kerül. Amennyiben a pályázó ingatlanon kívül eső dolgot ajánl fel biztosítékul, úgy a zálogszerződés közjegyzői okiratba foglalásának valamint a nyilvántartásba vételének költségeit a pályázónak viselnie kell.

A támogatás elnyerése esetén a támogatott köteles a fedezetül felajánlott ingatlanra, vagy vagyontárgyra vonatkozóan általános vagyonbiztosítást kötni, valamint a támogatás erejéig és idejéig a biztosítás összegét Szentes Város Önkormányzata javára engedményeztetni.

Biztosítékra vonatkozó speciális szabályok innovációs pályázat esetén

A 3-5 millió Ft összegű innovációs pályázatok esetében biztosítékként kizárólag a **III. pontban** felsoroltak fogadhatók el. Ingatlan esetén további kikötés, hogy kizárólag tehermentes ingatlan ajánlható fel, melynek forgalmi értéke az igényelt támogatás másfélszeresét eléri.

**IV. A pályázat benyújtására jogosult:**

A pályázat benyújtására jogosult minden olyan vállalkozás (egyéni ill. társas vállalkozás),

aki/amely

1. Szentes város közigazgatási területén bejegyzett székhellyel és/vagy telephellyel

rendelkezik,

2. a pályázat benyújtásakor nem áll csőd-, felszámolási vagy végelszámolási eljárás

alatt,

3. a pályázat beadásakor lejárt köztartozása nincs,

4. nem pályázhat 5 évig az a vállalkozó, vállalkozás aki/amely a már folyósított támogatásból eredő visszafizetési kötelezettségének nem tett eleget, a támogatási célt nem valósította meg, vagy megtévesztően nyilatkozott.

5. Kapcsolt vállalkozások közül csak egy pályázó részesülhet támogatásban.

Fent megnevezett feltételeknek együttesen kell fennállniuk, bármelyik hiánya a pályázat érdemi vizsgálat nélküli kizárását eredményezi a pályázati körből.

**V., A pályázat benyújtásának tartalmi és formai követelményei:**

A pályázaton való részvétel részletes feltételeit, a pályázat benyújtásának tartalmi és formai követelményeit, a pályázat elbírálásának szempontjait a Pályázati Útmutató (csomag) tartalmazza.

Pályázatot benyújtani cégszerűen aláírt papír alapú formában lehet, **3 példányban** (1 eredeti és 2 másolat) a Szentesi Közös Önkormányzati Hivataltól átvett, letöltött vagy elektronikus postán (e-mail) kapott Pályázati Útmutató csomag alapján. Nem kötelező, de a pályázat gyorsabb elbírálása érdekében ajánlott a komplett pályázat elektronikus postán (e-mailben) történő benyújtása a [bocskay@szentes.hu](mailto:bocskay@szentes.hu) címre.

A pályázati csomag beszerezhető: Szentesi Közös Önkormányzati Hivatal Ipari Park referensénél, 6600 Szentes, Kossuth tér 6. vagy letölthető a [www.szentesinvest.hu](http://www.szentesinvest.hu) honlapról.

**VI., Általános feltételek:**

1. Alaponként - egy fordulóban - egy pályázó csak egy pályázatot nyújthat be.

2. Egy pályázó adott évben csak egy alapból nyerhet el támogatást.

3. Azok a pályázók, akik 5 éven belül már kétszer részesültek támogatásban, abban az esetben részesülhetnek újból, amennyiben a pályázat benyújtásakor maximum 1 folyamatban lévő, vissza nem fizetett támogatásuk van, illetve forráshiány miatt egyéb pályázat nem kerül elutasításra.

4. Előnyt élveznek azok a pályázók, akik még nem részesültek támogatásban.

5. Pályázónként a kint lévő aktuális támogatás összege együttesen nem haladhatja meg a 8 millió Ft-ot.

**VII., A pályázat beérkezésének és elbírálásának határideje:**

A pályázat beérkezésének határideje: *a mindenkor érvényes kiírás szerint*

A pályázat beadásának helye/postai címe:

Szentesi Közös Önkormányzati Hivatal, 6600 Szentes, Kossuth tér 6. (212. sz. iroda)

A pályázat benyújtására nyitva álló határidő elmulasztása esetén igazolási kérelemnek nincs helye. A pályázat keretében egyszeri hiánypótlásra van lehetőség, a hiánypótlásra felszólító levél átvételét követő 10 naptári napon belül. Ennek elmaradása a pályázatból való kizárást eredményezi. A hiánypótlás határidejének meghosszabbítására nincs mód.

A benyújtott pályázatokat Szentes Város Képviselő-testülete bírálja el és hoz döntést, a mellette működő Tulajdonosi Bizottság javaslatát figyelembe véve.